**Egy kooperatív-kollaboratív módszerekre épülő, IKT-alapú földrajzóra**

**Az esőerdővidék – 7. osztály**

*Készítette: Szűcs Rita földrajz szakos tanárjelölt, 2018*

A tanóra célja az esőerdővidék, mint tipikus táj megismertetése a diákokkal kooperatív és kollaboratív módszerek segítségével.

Első lépésként az osztályt négy csoportra osztom a **TeamUp** online alkalmazás segítségével. A csoportok csoportneveket is kapnak: bromélia, lián, kaucsukfa és tukán csoport.

Miután a diákok sikeresen csoportokba rendeződtek, csoportvezetőt és különböző felelősöket kell kijelölniük. Hat féle felelősséget kell elosztaniuk egymás között úgy, hogy minden csoporttagnak legyen valamiféle feladata. A különböző feladatköröket a táblára kivetítem:

1. csoportvezető, aki irányítja a csoportot, kijelöli a felelősöket
2. az idő helyes beosztásáért és az időkeret betartásáért felelős diák
3. internet segítségével kutatómunkát végző csoporttag
4. a kiadott anyagot felolvasó, kijegyzetelő tanuló
5. a prezentációt számítógépen összeállító személy
6. a prezentációt a táblánál előadó diák

Minden csoport számára két számítógép áll rendelkezésre a feladat elvégzéséhez. Az egyik számítógépen készül a prezentáció, a másik számítógépen pedig folyik a kiadott anyag átolvasása és a kutatómunka. Azért nem biztosítok minden diák számára külön számítógépet, mert az növelné az esélyét a figyelem elterelődésének. Úgy könnyebben előfordulhatna, hogy a diákok a feladatmegoldásra való koncentrálás helyett különböző közösségi médiák használatára fordítanák idejüket.

Ezután kivetítem a táblára a saját **blog**om elérhetőségét. Ezt felkeresve, a csoportok találnak egy feladatleírást és megtalálják saját csoportjuknak szóló feladatukat is.

<https://szucsrita.blogspot.hu/>

A bemutatók elkészítésére 15 perc áll rendelkezésükre. Ezután minden csoport 3 percet kap arra, hogy bemutassa prezentációját. A ppt fájlokat a csoportok e-mailben küldik el nekem az e-mail címemre, amit kivetítek nekik a táblára. Innen lesz lehetőség megnyitni a prezentációkat a tanári gépen.

Ezt követően a csoportok együtt fognak dolgozni. Egy közös gondolattérképet fognak létrehozni a **Coggle** online alkalmazás segítségével. Ez egy közösen szerkeszthető gondolattérkép-készítő program.

A diákok az időt a tanóra során folyamatosan nyomon követhetik az **OnlineStopWatch** alkalmazás segítségével, melyet a táblára kivetítek.

